- Si Funi yenna-as: Amek « acu i as-id-ssukkseɣ »?... Argaz yexla-yi... Yerna d nekkini i t-id-irebban, a sidi jijdebbi. Ma tumneḍ s Rebbi !... Ar d nekkini i t-id-irebban. Ziknni, yeila yettmenṭar am uqjun, ḥaca tamart-ik. Asmi yella meẓẓi, ih... Yella am uqjun mebla imawlan, ih. Nekkini jemɛeɣ-t-id. I wudem n Rebbi. Fkiɣ-as ad yečč, fkiɣ-as ad isew... Ḥesbeɣ-t am wakken d mmi. Almi tura, yettu akk lxir i as-xedmeɣ.Yetti-yi-d d azrem s iri... Ruḥ tura ad txedmeḍ lxir i uberkan n uqerru !... Xedmeɣ lxir yuqqel-iyi-d d ixmir. Ihi tura, fiḥel ma nnḍeɣ deg umeslay. Asmi walaɣ-t meqqer dayen, yezmer i yiman-is... Fkiɣ-as tagrurt n wulli bac akken ad iyi-tent-ikess. Iiii... Netta ziɣen, amek i ixeddem... Uɛdaw n Rebbi... Sya ɣer da kan, mi iwala yiwen n yikerri yeɛǧeb-it, ad iyi-t-yaker. Iiii...Itett-iten neɣ yeznuzuy-iten neɣ wissen amek i asen-ixeddem. Iiih, ih... Ad teẓreḍ zzman i deg id-negra !... Iiii muqel tura. Nekkini, umneɣ-t ; netta ziɣen, ee!... Netta, ziɣen yekkat-iyi tigusa deffir n uɛrur-iw !